b'\n_START_ARTICLE_\nS\xc3\xb6\xc4\x9f\xc3\xbct\n_START_PARAGRAPH_\nS\xc3\xb6\xc4\x9f\xc3\xbct, mesto in okro\xc5\xbeje v provinci Bilecik v Marmarski regiji Tur\xc4\x8dije,  ki ima pet manj\xc5\xa1ih mest in 23 vasi in meri 599 km\xc2\xb2. Na zahodu meji na Bilecik, na severu na G\xc3\xb6lpazar\xc4\xb1, na severovzhodu na \xc4\xb0nhisar, na jugovzhodu na Eski\xc5\x9fehir in na jugozahodu na Boz\xc3\xbcy\xc3\xbck. Leta 2007 je imelo mesto 15.761 prebivalcev, celo okro\xc5\xbeje pa 23.186 prebivalcev.\n_START_SECTION_\nZgodovina\n_START_PARAGRAPH_\nS\xc3\xb6\xc4\x9f\xc3\xbcti so bili veja seld\xc5\xbeu\xc5\xa1kega tur\xc5\xa1kega plemena Kay\xc4\xb1 iz plemenske zveze Bozok, ki so v 12. in 13. stoletju zasedli zahodno Anatolijo in kasneje ustvarili Osmansko cesarstvo. Mejili so na tri velika ogu\xc5\xa1ka plemena: Eskenderum na severu, Eski\xc5\x9fehir na vzhodu in Konyali na jugu. Ozemlje zahodno od njih je pripadalo Bizantinskemu cesarstvu. Njihova legenda pravi, da je plemenski poglavar (bej) Ertu\xc4\x9frul pogumno branil svoje ozemlje pred sosednjimi plemeni, njegov sin Osman I. pa jih je v letih 1299 do 1324 premagal in pokoril. Ko je po Osmanovi smrti pri\xc5\xa1el na oblast njegov sin Orhan, je o\xc4\x8detu v \xc4\x8dast pleme preimenoval v Osmanli. _NEWLINE_Vas S\xc3\xb6\xc4\x9f\xc3\xbct, ki se je do leta 1231 imenovala Tebasion in je pripadala Nikejskemu cesarstvu, je zrasla v mesto in postala prva prestolnica Osmanskega cesarstva, dokler niso Osmani leta 1325 zasedli bizantinskega mesta Prusa (Bursa) in leto kasneje tja preselili svojo prestolnico. V S\xc3\xb6\xc4\x9f\xc3\xbctu sta bila rojena prva  osmanska sultana Osman I. in Orhan I., po nekaterih podatkih pa tudi Murat I..\n_START_SECTION_\nDanes\n_START_PARAGRAPH_\nS\xc3\xb6\xc4\x9f\xc3\xbct je sedaj majhno mesto v provinci Bilecik. V mestnem etnografskem muzeju je prikaz tur\xc5\xa1ke zgodovine in kipi osmanskih sultanov. Ob \xc4\x8detrtkih je v mestu odprta tr\xc5\xbenica, ki jo zaradi nakupov obiskujejo prebivalci okro\xc5\xbeij \xc4\xb0nhisar in Yenipazar.'